Ses vas ná wilde skietery in die weste van Gauteng | Maroela Media
Maj. Mack Mngomezulu, polisiewoordvoerder, het gesê die polisie het op 'n wenk reageer dat verdagtes wat vroeër 'n vragmotor se vrag sigarette in Klerksdorp in Noordwes beroof het, op pad was in die rigting van Krugersdorp.
"Die verdagtes het die sigarette wat hulle geroof het in 'n Quantum-bussie en twee ander voertuie gelaai, en in 'n konvooi van vyf voertuie van Klerksdorp na Krugersdorp gery," het Mngomezulu gesê.
Die polisie het die Quantum-bussie opgemerk en begin agtervolg waarna 'n wilde oor-en-weer-skietery op die N14-snelweg in Oak Tree uitgebreek het. "Insittendes in die voertuie wat die bussie vergesel het op die polisie losgebrand. Die polisie het teruggeskiet en een van die verdagtes gewond."
Van die verdagtes kon daarin slaag om in twee van die voertuie weg te kom. Die polisie het op die bussie en twee ander voertuie vol sigarette, asook twee seinblokkeringstoestelle beslag gelê. Vyf verdagtes is op die toneel in hegtenis geneem en die gewonde verdagte is onder polisiebewaring na 'n nabygeleë hospitaal geneem.
Santi Steinmann, woordvoerder van Netcare 911, het gesê die man het ernstige beserings opgedoen.
Mngomezulu het gesê die verdagtes word onder meer aangekla van die besit van gesteelde eiendom en moet binnekort in die hof verskyn. Die soektog na die verdagtes wat ontsnap het duur voort.
Klink na die Wilde Weste.
Die Wilde Weste was nooit sò wild.
Ek bly hier en dis maar net so wild soos enige ander plek deesdae in SA!
Mooi gedoen polisie ,dit is verblydend om sulke berigte te sien,net jammer julle het nie meer raak geskiet nie sodat hulle dit aan hulle bas kon voel .
wel dis darm so bietjie goeie nuus vir die dag… wel gedaan aan die SAPS mense wat nog trots in hul werk het..